cyanic-selkie/wikianc huggingface dataset:
قوبا خانلیغی
خارجی سیاست
فتحعلی خان شاماخینی اؤز دؤولتی‌نین پایتاختینا چئویرمک قرارینا گلمیشدی. منبعلرین وئردیگی معلوماتا گؤره، اؤز عاییله‌سی ایله بیرلیکده دربنددن کؤهنه شاماخی‌یا کؤچمک نیتینده اولان فتحعلی خان بورادا اؤز تهلوکه‌سیزلیگینی تأمین ائتمک اۆچون دربند، قوبا و سالیانین اعتیبار ائتدیگی ساکینلرینی شاماخی‌یا کؤچورمک ایسته‌ایردی. منبعلرده کؤهنه شاماخی‌یا مینه قدر عاییله‌نین کؤچورولمه‌سی‌نین نظرده توتولماسی و اونلارین بیر حیصه‌سی‌نین آرتیق بورایا کؤچورولمه‌سی قئید اولونور. یئنی شاماخی‌نین ساکینلرینی ده کؤهنه شاماخی‌یا کؤچورمک قرارا آلینمیشدی.
فتحعلی خان کؤهنه شاماخینی مؤحکملندیرمک اۆچون بؤیوک سعی گؤستریردی. شاماخینی شیمال شرقی آذربایجان دؤولتی‌نین مرکزینه چئویرمک باره‌ده قرار قبول اولونمامیشدی. فتحعلی خان اؤزونو شیروانشاهلار دؤولتی‌نین واریثی کیمی قلمه وئرمک ایسته‌ایردی. ۱۹. عصرده یاشامیش ن.زئیدلیتس یازیردی: «فتحعلی خان قوبا، باکی، شاماخی، سالیانی اؤز حاکیمیّتی آلتیندا بیرلشدیره‌رک، بو یوللا شیروانشاهلار دؤولتینی برپا ائدیر». شاماخی آذربایجانین شیمال و جنوبی حیصه‌سینی بیرلشدیرن جوغرافی مرکزده یئرلشیر، شیروانین ایقتیصادی مرکزی ساییلیر، بئین‌الخالق ترانزیت تیجارتی‌نین موهوم منطقه سی حساب اولونوردو. قوبا شیمال-شرقی آذربایجانین سیاسی مرکزینه چئوریلسه ده تصروفات و ایقتیصادی جهتدن شاماخی و باکیدان گئری قالیردی.
دیگر طرفدن اؤز ایقامتگاهینی شاماخی‌یا کؤچورمکله فتحعلی خان گومان کی، بوراداکی سئپئراتچی قووّه‌لرین موقاویمتینی قیرماق ایسته‌ایردی. شاماخی هم ده شکی و قاراباغ خانلیقلاری اوغروندا موباریزه‌ده، جنوبی آذربایجانا ایره‌لیله‌مک اۆچون موهوم استراتئژی اهمیّته مالیک ایدی.
۱۷۶۸.جی ایلین پاییزیندا شیمال-شرقی آذربایجاندا اولوب وضعیتی اؤیرنمیش روس ظابیطی آدیل چئرکاسسکی یازیردی: «فتحعلی خان قوشون توپلاییر و توپلادیقدان سونرا درحال کورون او بیری ساحیلینه – اوراداکی ایران شهرلرینی توتماغا گئده‌جکدیر، سونرا ایسه گوجلندیگی تقدیرده کریم خانلا موباریزه آپارماق، اونا قالیب گلمک نیتینده‌دیر». کونسول بوْقوْلیوُبوو ۱۷۷۰-جی ایلین اییونوندا روسیه خاریجی ایشلر کوللئسییاسینا یازیردی کی، «قوبا خانی قاراباغ خانلیغی‌نین ایقامتگاهینی توتماق نیتینده‌دیر، اونو آلاندان سونرا ایسه تبریز شهرینه، آرتیق وکیلین مولکلرینه گئتمک ایسته‌ایر».
فتحعلی خان اؤز دیقّتینی جنوبی داغیستانا دا یؤنلدیردی. قارقایتاق اوسمیسی، آوار و قاضی‌قوموق خانلاری، جانقویتاق حاکیمی و دیگر داغیستان حاکیملری قوبا خانلیغی‌نین فعال سیاست یوروتمه‌سینه مانع اولور، اؤز باسقینلاری ایله اونون تصروفات-ایقتیصادی اینکیشافینی لنگیدیردیلر. اوسمی امیر همزه و اونون موتّفیقلری قوبا خانلیغی‌نین قووّه‌لرینی پارچالایاراق قوبا و دربندی مودافیعه ائتمگه وادار ائدیردیلر.
فتحعلی خان جنوب ایستیقامتینده هوجوما کئچمزدن اول قوبا و دربندین تهلوکه‌سیزلیگینی مؤحکملندیرمگی قرارا آلدی. جنوبی داغیستاندا تارکی و بویناکلا یاناشی داها بیر دایاغا مالیک اولماق اۆچون او، شامخاللا ایتّیفاقا گیره‌رک او زامانکی قاضی‌قوموق خانینی دئویریب، یئرینه ائلدار بیگی قویماق قرارینا گلدی. ائلدار بیگ قاضی‌قوموقلو محمد خانین قارداشی اوغلو ایدی، او زامان شاماخی‌نین قوبایا مخصوص حیصه‌سینی ایداره ائدیردی. بو پلان باش توتسا، فتحعلی خان تبریزه یوروش ائده‌جکدی. عئینی زاماندا فتحعلی خان و اونون موتّفیقلری تارکی و بویناک حاکیملری ایله قاراقایتاقا هوجوم ائدیب اوسمی امیر همزه‌نی اورادان اوزاقلاشدیرماق و قاراقایتاغین ایداره‌سینی قارداشی اوستار خانا وئرمک باره‌ده راضیلیغا گلدیلر.
قوبا خانلیغی‌نین گئنیشلنمه‌سی قونشو فئودال حاکیملرینی ناراحات ائتدی. قوبا خانلیغی و اوندان آسیلی اراضیلرله همسرحد اولان قاراباغ، شکی خانلاری، جنوبی داغیستان حاکیملری تلاش کئچیردیردیلر. ایکی فئودال بلوک یاراندی: بیرینه شکی و قاراباغ خانلاری، سونرادان هم ده شاماخیدان قوشولموش آغاسی خاندا داخیل ایدی. دیگر بلوکا جنوبی داغیستان حاکیملریندن قاراقایتاق اوسمیسی امیر همزه، قاضی‌قوموقلو محمد خان، آوار خانلاری نوُتسال و اوممه، تاباساران کادیسی رستم، جانقوتایلی علی سلطان، دیشسیز محمد، تاولین فئوداللاری، کوْستیوُکوْولوُ همزه علیشوْو داخیل ایدیلر. اندری فئوداللاری تئموُف همزه، امیرسلطان کازانالینوْو و باشقالاری دا اونلارا کؤمک ائدیردی.
قاراباغ خانی ابراهیم خلیل خان دا اؤز تهلوکه‌سیزلیگینی تأمین ائتمک اۆچون تدبیرلر گؤروردو. ایلک نؤوبه‌ده کارتلی-کاخئتییا چاری ۲. ایراکلی ایله موناسیبت‌لرین یارادیلماسینا خوصوصی دیقّت یئتیریلیردی. چار دا ابراهیم خلیل خانلا ایتّیفاقا راضی ایدی. چونکی ایراکلی فتحعلی خانین حددن آرتیق گوجلنمه‌سی‌نین و آذربایجان تورپاقلاری‌نین بیرلشدیریلمه‌سی‌نین قارشیسینی آلماغا چالیشیردی. لاکین حادیثه‌لر آیری ایستیقامتده جریان ائتدی. کارتلی-کاخئتییا چاری‌نین موداخیله‌سی، جنوبی داغیستان فئوداللاری‌نین فتحعلی خانا منفی موناسیبتی، اونلارین قاراباغ و شکی خانلاری ایله مومکون علاقه‌سی حادیثه‌لرین گئدیشینه بؤیوک تاثیر گؤستردی. قوبا خانی‌نین داخیلی وضعیتی ده یاخشی دئییلدی. شاماخیدا سرکرلر سولاله‌سینی برپا ائتمگین طرفدارلاری فعالیت گؤستریر و شاماخیدا اولانلار فتحعلی خانین واختینی و قووّه‌سینی آلیردی. روس ظابیطی، آندرئی فیلاتوو ۱۷۷۰-جی ایلین سئنتیابریندا یازیردی کی، قوبا خانی‌نین قوشونلاری قایدا-قانونو برپا ائتمک اۆچون کؤهنه شاماخی‌یا گئتمیش و ۶ گون اورادا قالمیشدیر.
روسیه کونسولونون یازدیغینا گؤره، یئرلیلر شاماخیدا سرکرلر سولاله‌سی‌نین حاکیمیّتی‌نین برپا اولونماسینی آرزولاییردیلار. بو تیجارت شهری فتحعلی خانین آغیر وئرگی سیاستی نتیجه‌سینده موفلیسلشمیشدی. بوقولیوبوو حساب ائدیردی کی، فتحعلی خان شاماخینی اوزون مودّت الینده ساخلایا بیلمه‌یه‌جک.
۱۷۷۳.جو ایل نویابرین سونو-دئکابرین اوّللرینده شکی، آوار، قاراباغ خانلیقلاری‌نین و قوبایا دوشمن دیگر فئودال حاکیملری‌نین بیرلشمیش قووّه‌لری شاماخی‌یا هوجوم ائتدیلر. فتحعلی خان قووّه‌سی آز اولدوغوندان شاماخینی ترک ائتمه‌لی اولدو. موتّفیقلردن جاوادلی حسن خان اؤلدورولدو. آغاسی خان شاماخی‌یا داخیل اولدو. حادیثه‌لرین شاهیدی اولموش روس مأمورو آندرئی فیلاتوو ۱۷۷۳-جو ایل دئکابرین ۱۵-ده یازیردی کی، «فتحعلی خان و موتّفیقی ائلدار خان بو واخت شاماخیدا اولسالار دا، قووّه‌لری آز اولدوغوندان اورانی ترک ائتمگه مجبور اولدولار.»
س.قمئلین ده فتحعلی خانین دوشمنلری‌نین شاماخی‌یا باسقینی حاقّیندا معلومات وئریر. او یازیر کی، ۱۷۷۳-جو ایل نویابر آیی‌نین ۲۰-ده شکیلی حسین خان و شاماخیدان قووولموش آغاسی خان غفلتاً شاماخی‌یا حمله ائتمیشدیر. فتحعلی خاندان ناراضی اولان شاماخیلیلار آغاسی خانلا گیزلی علاقه یاراتدیلار. بو زامان شاماخیدا اولان فتحعلی خان قیسامودّتلی موقاویمتدن سونرا یانیندا اولان آزسایلی سالیان دؤیوشچولری ایله و شاماخیدا اولان باکیلی ملیک محمد خانلا دربنده گئتمه‌لی اولدو. قوبا خانینا تابئع اولان اراضیلرده غارتلر و توققوشمالار باش وئریردی. لنکران خانی‌نین نوه‌سی قتله یئتیریلمیش، بیر چوخ تاجیرلر، روس تاجیرلری ده غارت اولونموشدو. فتحعلی خانین خیدمتینده اولان سالیانلی دؤیوشچولر سالیانا قاچمیشدیلار. داغیستانلی دؤیوشچولر فتحعلی خانین سرکرده‌سی ائلدار بیگی خوصوصی سعیله آختاریردیلار. ائلدار بیگ سالیانا سیغینمیشدی. فتحعلی خانین دوشمنلری اونلاری تعقیب ائتمیش و کور چایینی کئچمه‌لرینه مانع اولماق ایسته‌میشدیلر.
مغلوبیتله باریشمایان فتحعلی خان شاماخی اطرافیندا یئنی قووّه‌لر توپلادی و ۱۷۷۴-جو ایلین اوّللرینده عکس هوجوما کئچیب ابراهیم خلیل خان و اونون موتّفیقلری اوزرینده پارلاق غلبه چالاراق شاماخینی یئنیدن اؤزونه قایتاردی. آوارلار خوصوصیله چوخ ایتکی وئردیلر. دؤیوش زامانی ابراهیم خلیل خانین اساس موتّفیقی اولان آوار حاکیمی نوُتسال خان هلاک اولدو. آغاسی خان ائل‌ائولی‌یه اوز توتدو.
نوُتسال خانین اؤلومونو باکیخانوو بو جور ایضاح ائدیر: «آغاسی خان نوُتسال خانلا بیرلشدی. سونرا ایسه نوُتسال خان قاراباغا گئتدی؛ آغاسی خان ایسه شاماخینی توتدو. فتحعلی خان داغیستانلیلاردان و قوبالیلاردان قوشون توپلایاراق، ملیک محمد خانین دا قوشونلارینی بیرلشدیره‌رک شاماخی‌نین اوزرینه یئریدی. باش وئرن دؤیوشده آغاسی خان مغلوب اولدو، نوُتسال خان ایسه شهرین یوخاری حیصه‌سینه اوز توتدو. فتحعلی خان نوُتسال خانی اؤز دوشرگه‌سینه چاغیردی. فتحعلی خان، نوُتسال خان و ملیک محمد خان چادیردا صؤحبت ائدرکن فتحعلی خانین قوشونوندا اولان آکوُشالیلار فتحعلی خانی چاغیریب نوُتسال خانین اؤلدورولمه‌سینی طلب ائتدیلر. مجبوریت قارشیسیندا فتحعلی خان ملیک محمد خانی اورادان چیخاریب، نوُتسال خانین اؤلومونو امر ائتدی.»
۱۷۷۴.جو ایلده قاراقایتاق اوسمیسی امیر همزه‌نین، قاضی‌قوموقلو محمد خانین، آوارلی اوممه خانین بیرلشمیش قووّه‌لری، هابئله تاباساران کادیسی روستمین، جانقوتایلی علی سلطانین، دیشسیز محمدین دسته‌لری قوبایا دوغرو حرکت ائتدیلر. کوستیوکوو، اندری و باشقا یئرلرین فئوداللاری دا بو کوالیسییانین طرفیندن چیخیش ائدیردیلر. یوروشون تشکیلاتچیسی فتحعلی خانین باریشماز دوشمنی امیر همزه ایدی. جنوبی داغیستان فئوداللاری سورعتله حرکت ائدیردیلر کی، قوبالیلار اونلاری دفع ائتمک اۆچون یئنی قووّه توپلاماغی باجارمادیلار. دیگر یاندان اونلارین موتّفیقلری تارکو شامخالی و بونیاک حاکیمی تارکو و بونیاکی مودافیعه ائتمگه مجبور ایدیلر. قوبایا یوروشون ایشتیراکچیلارین مقصدلری آوار خانی‌نین و اوغلانلاری‌نین اینتیقامینی آلماق ایدی.
فتحعلی خان و اونون دوشمنلری خوُداتین یاخینلیغینا گاودوُشان چؤلونده قارشیلاشدیلار. اوستونلوک اوّلجه فتحعلی خانین طرفینده ایدی. لاکین اوسمی‌نین اوغلو علی بیگ قوبا قوشونلاری‌نین مرکزینه خسارتلی ضربه ووردو و دؤیوشون گئدیشی دَییشدی. هر ایکی طرفدن بؤیوک ایتکیلر اولدو. دیشسیز محمد، قاضی‌قوموقلو ائلدار بیگ و شئیخ علی بیگ هلاک اولدولار. مغلوبیته اوغرامیش فتحعلی خان قوبادا دوروش گتیره بیلمه‌یه‌رک سالیانا چکیلدی.
غلبه‌دن روحلانان امیر همزه بیرلشمیش قوشونلارین باشیندا دربنده طرف حرکت ائتدی. او، عئینی زاماندا فتحعلی خانین حیات یولداشی طوطی بیکه‌یه دربند قالاسینا خبر چاتدیردی کی، فتحعلی خان وفات ائدیب. اوسمی هلاک اولموش دیشسیز محمدین جنازه‌سینی باجیسینا فتحعلی خانین جنازه‌سی کیمی تقدیم ائده‌رک قالانین قاپیلاری‌نین آچیلماسینی ایسته‌دی. لاکین طوطی بیکه همزه‌نین یالانینا اینانمادی و دوشمنه قالا دیوارلاریندان آتش آچیلماسینی امر ائتدی. امیر همزه دوققوز آی دربندی موحاصیره‌ده ساخلادی. تاریخچی ائ.کوزوبسکی‌نین یازدیغینا گؤره، طوطی بیکه شهری مردلیکله مودافیعه ائدیردی. او قالا دیوارلارینی جسارتله قورویور، رهبرلیک ائدیر، قالا توپلاری ایله دوشمنه هوجوم چکیردی. دربندین مودافیعه‌سینده شهرین نایبی حاجی بیگ و ملیک حاجی بیگ ده فرقله‌نیردیلر. دربندین مودافیعه‌سی‌نین اوزانماسینی گؤرن فتحعلی خان دنیز واسیطه‌سیله اورایا قاییتدی.
گاودوُشان مغلوبیتیندن سونراکی آیلار قوبا خانلیغی اۆچون چتین دؤور ایدی. بوندان ایستیفاده ائدن خانچوبانلی آغاسی خان مووقّتی ده اولسا شاماخینی اله کئچیرمیشدی. فتحعلی خان قووّه‌لرینی بیرلشدیره‌رک دوشمنین سونراکی ایره‌لیلگیشی‌نین قارشیسینی آلماغا نایل اولدو. باکی‌نین اهالیسی سیلاحلی دسته‌لری ایله بیرلیکده اوسمی‌نین قوشونلاری‌نین هوجومونو دفع ائده بیلدیلر و باکی‌نین موحاصیره‌سینی لغو ائتمگع، دربنده طرف چکیلمگه مجبور اولدولار.
بوُتکوْوون معلوماتینا گؤره، بوتون دربندده چتین دؤور ایدی. یالنیز قاضی‌قوموقلو محمد خان گئتدیکجه وضعیتین پیسلشدیگینی گؤره‌رک قوبا و گولهانی ترک ائتدی و قوبایا قاییتدی. قوبا خانی‌نین موتّفیقی اولان تارکی شامخالی‌نین قوشونلاری بیر نئچه دفعه دربندی موحاصیره‌دن چیخارماق ایسته‌سه‌لر ده، بونا نایل اولا بیلمه‌دیلر.
فتحعلی خان سالیاندا اولارکن دربندلی میرزه بایاتی کؤمک و حیمایه خواهیشی ایله پئتئربورقا چاریچه ۲. یئکاتئرینانین یانینا گؤندردی. چار ساراییندا فتحعلی خانین ائلچیلری یاخشی قارشیلاندیلار. ایمپئراتریچه بیر نئچه پیادا و توپچو تابورونون قاراقایتاق اوسمیسینه قارشی دربنده گؤندریلمه‌سینی قافقاز خطینده‌کی روس قوشونلاری‌نین گئنئرالی دئ-مئدئمه امر ائتدی. امری یئرینه یئتیرن دئ-مئدئم ۱۷۷۵-جی ایلین مارتیندا امیر همزه‌نین مولکلرینه قوشون یئریتدی. فتحعلی خانین موتّفیقی تارکی شامخالی مورتوضعلی دئ-مئدئمه قوشولدو. دئ-مئدئم دربنددن شیمالدا یئرلشن و «ایران خاراب» آدلانان یئره چاتدی. امیر همزه دربندین موحاصیره‌سیندن ال چکیب دئ-مئدئمه قارشی چیخدی، لاکین مغلوبیته اوغرادی. فتحعلی خان دئ-مئدئمه دربندی توتماغی و اونو روسیه حیمایه‌سینه قبول ائتمگی تکلیف ائتدی. دئ-مئدئم دربنده داخیل اولدو. دئ-مئدئمین باشچیلیغی ایله روس حربی حیصه‌سی‌نین دربنده داخیل اولماسی عثمانلی ایمپراتورلوغونا بؤیوک ناراحاتلیق دوغوردو. اونلار حساب ائدیردیلر کی، روسیه صولح موقاویله‌سینی پوزموشدور. دمشقدن باکی واسیطه‌سیله دربنده گلن ایکی عثمانلی مأمورو بورا روس قوشونلاری‌نین نییه داخیل اولدوغونو و نییه ایندییه قدر قالدیغینی سوروشدو.
فتحعلی خان گرگین حربی و دیپلوماتیک موباریزه نتیجه‌سینده ۱۷۷۴-جو ایله کیمی آسیلیلیغیندا اولان اراضیلر اوزرینده اؤز نظارتینی برپا ائده بیلدی. شاماخی یئنیدن تابئع ائدیلدی. ۱۷۷۵-جی ایلده فتحعلی خان یئنی شاماخی‌نین ایداره‌سینی ۷ ایل اؤنجه حبسده اولموش محمدسعید خانا تاپشیردی. الوندده قرار توتان آغاسی خان دا ظاهیراً تابئعچیلیک گؤستردی و اطراف یئرلری ایداره ائتمگه باشلادی. فتحعلی خان امیر همزه‌نی ساکیتلشدیرمک اۆچون اونا قارشی قطعی تدبیر گؤسترمگی قرارا آلدی. او اوسمی‌نین قارداشی اوغلو محمدخان بیی موختلیف یوللارلا اؤز طرفینه چکدی. آ.آ.باکیخانووون یازدیغینا گؤره، «فتحعلی خان محمدخان بیگی اؤز عمیسینه قارشی قالدیریب دربنددن ۳ فرسخ آرالی بیر یئرده قالا تیکدیردی، همین قالانین آدینی خان‌محمدقالا قویدو و قوبادان اورا ۱۰۰ عاییله کؤچوردو.» ای.حاجینسکی ایسه قالانین ۲۰ فرسخ آرالیدا تیکیلدیگینی و قوبادان بورا ۲۰۰ عاییله‌نین کؤچورولدوگونو قئید ائدیر. قاضی‌قوموقلو محمد خانین اوغلو شاهمردان بیگ ده فتحعلی خانین طرفینه کئچدی و عوضینده قره‌بک کندیندن باشلایاراق کوره دایره‌سی‌نین آشاغی حیصه‌سینه قدر اولان یئرلری، هابئله گونئی ماحالینی فتحعلی خاندان آلدی.
۱۷۷۵.جی ایلین یازیندا فتحعلی خان دربند حاکیمی و قوبا ناظیری وظیفه‌لرینی داشییان میرزبی فرهادبیگووون باشچیلیغی ایله روسیه‌یه ائلچیلیک گؤندردی. ائلچینی میرزه صادیق محمدولی‌یئو، هابئله محمد علی‌بیگوو، پیری سیّداحمدوو، نووروز مرادوو-ماشانقولوو و سفرع‌لی اوجاق‌قولی‌یئو موشاییعت ائدیردی. ائلچیلیک چاریچه‌یه شیمال-شرقی آذربایجانین روسیه‌نین حیمایه‌سینه کئچمه‌سی باره‌ده فتحعلی خانین خواهیش مکتوبونو آپاردی. فتحعلی خان ایمپئراتریچه‌دن دوشمنلرینه قارشی موباریزه‌ده و دوشمنلری‌نین ایشغال ائتدیگی اراضیلری‌نین گئری قایتاریلماسیندا اونا حربی یاردیم گؤستریلمه‌سینی ایسته‌میش، عوضینده دربندی روسیه‌یه وئره‌جگینی بیلدیرمیش و شهرین آچارلارینی روسیه‌یه گؤندرمیشدی. فتحعلی خان اونون کریم خانی‌نین حوقوقوندا روسیه حیمایه‌سینه قبول اولونماغی خواهیش ائدیردی. کریم ایسه ۱۷۷۴-جو ایل کیچیک قاینارجا صولحو ایله بی طرف، موستقیل دؤولت ائلان ائدیلمیشدی. قوبا خانی روسیه حیمایه‌سینه کئچمه‌سی‌نین اساس شرطی کیمی موستقیل‌لیگی‌نین ساخلانیلماسینی ایره‌لی سوروردو. روسیه حیمایه‌سینه یالنیز موتّفیقلیک شرطلرینده اؤز عکسینی تاپمالی ایدی. قوبا خانی‌نین ائلچیلری ۱۷۷۵-جی ایلین ماییندا هشترخانا، اییونوندا ایسه موسکوایا چاتدیلار.
زندلر و گیلانلا موناسیبت‌لر
فتحعلی خانین گوجلنمه‌سی مرکزی ایرانا اؤز حاکیمیّتینی یایمیش کریم خان زندی ده ناراحات ائدیردی. ایراندا بئله بیر خبر یاییلمیشدی کی، «قوبا خانی‌نین خواهیشی ایله دربندده بیر نئچه مینلیک روس حربی اوردوسو (۵۰۰ نفر عوضینه) ساخلانیلمیشدیر و اونلار تئزلیکله شاماخی‌یا، اورادان ایسه ایرانا هوجوما کئچه‌جکلر.» بونا گؤره ده ایران حؤکومت دایره‌لری قوبا خانینا رقیب اولان فئوداللارین کؤمگی ایله بیرلشمیش شیمال-شرقی آذربایجانا قارشی قطعی حرکتلره حاضیرلیغا باشلادیلار. بو ایشده اساس رولو کریم خان زندین قوهومو اولان گیلان حاکیمی هدایت خان اویناییردی.
۱۷۷۵-۱۷۷۶-جی ایللرده انزلیده روس کونسولو اولان گئورگی مارک خاریجی ایشلر کوللئسییاسینا گؤندردیگی مکتوبدا یازیردی کی، "کریم خانین فرمانی ایله رشتلی هدایت خان دربندلی فتحعلی خانی ساتین آلماق اۆچون اونا چوخلو هدیه، پول و مال گؤندریب بیلدیردی کی، وکیل اونونلا قوهوم اولماق ایسته‌ایر،
فتحعلی خانین اؤزو ده روسیه سارایینا یوللادیغی مکتوبلاردا «کریم خانین اونا هدیه‌لر و پول گؤندردیگینی، لاکین وکیلین تکلیفینی قبول ائتمه‌دیگینی» یازیردی. ۱۷۷۵-۱۷۷۶-جی ایللرده قوبالی فتحعلی خان و ایران حاکیمی کریم خان زند آراسیندا ایکی دفعه ائلچی موبادیله‌سی اولموشدور. اوّلجه ایراندان بیر نوماینده گلمیش، سونرا فتحعلی خانین افراسییاب آدلی نوماینده‌سی و داها ایکی قوبالی اونونلا ایرانا گئده‌رک، اورادا دانیشیقلار آپارمیشدیرلار. گئنئرال دئ-مئدئم دربندده اولان واخت اونلار ایران حاکیمی‌نین مکتوبو ایله بیرگه گئری قاییتمیشدی. کریم خانین ایکینجی ائلچیسی‌نین قوبایا گلیشینه جاواب اولاراق فتحعلی خان میر محمد حسین آدلی بیر نفری شیرازا گؤندرمیشدی.
ایرانلا موناسیبتی پیسلشدیرمکدن چکینن فتحعلی خان، کریم خانلا قوهوم اولماق مسله‌سینی گئجیکدیردی. کریم خان و اونون طرفدارلاری فتحعلی خانین نیّتینی آنلاییب خانا تضییق گؤستردیلر. ۱۷۷۶-جی ایلین اییون آییندا هدایت خان ایرانداکی روسیه کونسوللوغونون مأمورو اولان کارپ لاتینسئوی رشته دعوت ائدیب اونا موهوم معلومات وئرمیشدی. ایدیعا ائتمیشدی کی، فتحعلی خان شیرازا گؤندردیگی ائلچیسی واسیطه‌سیله دربندده‌کی روس دؤیوشچولرینی چیخارماق اۆچون کریم خان زنددن بؤیوک قوشون خواهیش ائتمیشدیر.
تئرئک قوشونو یاساوولو کارپ کوزنئتسوو قیزلار کومئنداتی شتئندئره ۱۸/۲۹/فئورال ۱۷۷۶-جی ایل تاریخلی معلوماتیندا یازیردی کی، او انزلی لیمانیندا خیدمت ائدن روسیه‌نین مووقّتی نوماینده‌سی کارپ لاتینسئوین یانینا مکتوب آپارمیش، گیلاندا اولارکن کوزنئتسوو قوشون توپلاندیغینی گؤروب بونون مقصدی ایله ماراقلانمیشدیر. کوزنئتسووا دئییلمیشدیر کی، سالیان نایبی گیلان خانی‌نین آغاسی خانا گؤندردیگی آتلاری و اونلاری موشایت ائدن آداملاری توتدوغو اۆچون هدایت خان سالیانا حمله حاضیرلاییر. سالیان نایبی کوزنئتسوولا صؤحبتینده فتحعلی خانین گؤستریشی ایله هدایت خانین گؤندردیگی آتلاری اله کئچیردیگینی تصدیق ائتمیشدی.
۱۷۷۸.جی ایلین آپرئل آییندا گیلان حاکیمی هدایت خان آغاسی خان و قایتاق اوسمیسی ایله اوّلجه‌دن راضیلاشدیردیغی حربی یوروشه باشلادی. یوروش قوبا خانلیغینا تابئع اولان اراضیلری غارت ائتمک مقصدی داشیییردی. سالیانی توتان و غارت ائدن گیلان قوشونلاری موغانا هوجوما کئچدیلر. اونلار سابیق شاماخی خانی آغاسی ایله بیرلشیب جاواد خانلیغینا دوغرو ایره‌لیله‌دیلر. بوندان خبر توتان فتحعلی خان درحال اونلارا قارشی حرکت ائتمک قرارینا گلدی. جنوبی داغیستان فئوداللاری‌نین تضییقی نتیجه‌سینده او، اؤز سفرینی تاخیره سالدلی. گیلانلیلار جاوادی دا غارت ائدیب، بیر نئچه یوز ساکینی رشته و انزلی‌یه کؤچوردولر.
انزلی‌ده‌کی روس کونسوللوغونون ترجومه‌چیسی وانسلوو هشترخان قوبئرناتورو یاکوْبیه‌ گؤندردیگی ۲۸ آپرئل ۱۷۷۸-جی ایل تاریخلی معلوماتیندا یازیردی کی، «همین ایلین فئورال آییندا گیلانلی هدایت خان موغان چؤلونه داخیل اولوب اوسمی‌یه قیمتلی خزینه‌لر گؤندره‌رک فتحعلی خانا قارشی موباریزه‌ده اوندان یاردیم ایسته‌میشدیر. بونا گؤره ده فتحعلی خان هدایت خانین اونون حیمایه‌سینده اولان موغانلی طالع حسن خانا باسقین ائتمک نیّتیندن خبر توتوب اونا قارشی چیخماق ایسته‌دیکده اوسمی اونا ایشاره وئرمیشدی کی، اگر فتحعلی خان اونون دوستو هدایت خانین دوشمنلرینی مودافیعه ائده‌جکسه، اوسمی دربنده حمله ائده‌جکدیر.» بو سببدن ده فتحعلی خان دربندی ترک ائتمگه جسارت ائتمه‌میش، هدایت خان جاواد قالاسینی آلمیش و غارت ائتمیشدی.
جاواد قالاسی‌نین موحاصیره‌سی آپرئلین ۵-ای (بعضی منبعلرده ۶ آپرئل) گون‌اورتا باشلامیشدی. گیلانلیلار اوّلجه شهره ۷ بومبا آتمیش، سونرا توپلاردان آتش آچمیشدیلار. مودافیعه‌چیلرین قووّه‌سی چوخ آز اولدوغوندان اونلار واهیمه‌یه دوشموش، طالع حسن خانین اوغلو و قارداشی قیلینجلارینی بویونلاریندان آساراق آمان دیلگی ایله هدایت خانین قارشیسینا چیخمیشلار. هدایت خان ایسه طالع حسن خانین اؤزونون اونون دوشرگه‌سینه گلمه‌سینی طلب ائتمیشدی. ائرته‌سی گون جاواد خانی‌نین اؤزو هدایت خانین دوشرگه‌سینه گئتمیش، لاکین هدایت خان اونو حبس ائتدیرمیشدی. هدایت خانین قوشونلاری جاوادا داخیل اولاراق شهری غارت ائتمیشدیلر. بو زامان شهرده ساکینلردن باشقا ۱۵۰ داغیستانلی دؤیوشچو، ۱۵۰۰ نفر آغاسی خانین تبعه‌سی، ۶۰۰ شکیلی و ۳۰۰ قوبالی واردی. هدایت خان داغیستانلی دؤیوشچولرین هر بیرینه خلعت و پول وئره‌رک اونلاری اوسمی‌نین یانینا گؤندرمیشدی. شاماخی خانی جاوادین آلینماسیندا کؤمکلیک گؤستردیگینه گؤره هدایت خان قاچقین شاماخیلیلاری دا سربست بوراخمیشدی. قالان ۹۰۰ نفری، شکیلیلری و قوبالیلاری ایسه رشته گؤندرمک نیّتینده ایدی. هدایت خان جاوادی غارت ائدرکن ائشیتمیشدی کی، «طالع حسن خان گیلانلیلارین هوجومو عرفه‌سینده اؤز املاکینی قاراباغلی ابراهیم خلیل خانین یانینا گؤندرمیشدیر.» هدایت خان مکتوب گؤندره‌رک ابراهیم خلیل خاندان طالع حسن خانین املاکینی طلب ائتمیش، اکز حالدا اونا قارشی یوروش ائده‌جگینی بیان ائتمیشدی. ابراهیم خلیل خان جاواب وئرمیشدی کی، «هدایت خانلا آرالارینداکی دوستلوغا گؤره طالع حسن خانین املاکینی اونا خوشلوقلا وئریر.» ۱۷۷۹-جو ایلده مرکزی ایراندا ۲۰ ایله یاخین حاکیمیّتده اولان کریم خان زند وفات ائتدی. ایراندا حاکیمیّت اوغروندا موباریزه یئنیدن جانلاندی. شاه تاختینا نامیزد اولان آغا محمد خان قاجارین هوجومونا معروض قالان هدایت خان گیلاندان دنیز یولو ایله باکی‌یا، اورادان ایسه کؤمک ایسته‌مک خواهیشی ایله فتحعلی خانین یانینا – قوبایا اوز توتدو. قوبا خانی اونا میرزه بیگ بایاتین باشچیلیغی ایله ۹ مین دؤیوشچو وئریب، رشته گؤندردی. آ.باکیخانووون وئردیگی معلوماتا گؤره، «قوبا دؤیوشچولری رشتی توتوب، هدایت خانی یئنیدن گیلان تاختینا اَیلشدیردیلر.» ایسگندر بیگ حاجینسکی ده، بو معلوماتی دئمک اولار کی، عئینی‌لیکله تصدیق ائدیر. هشترخان قوبئرناتورو ژوکووون ۱۲/۲۳/اپرئل ۱۷۸۲-جی ایل تاریخلی راپورتوندان معلوم اولور کی، «همین ایلین یانوارین ۲-ده گیلانلی هدایت خان قوبالی فتحعلی خانین، اوسمی‌نین، تارکی شامخالی‌نین و دیگر حاکیملری‌نین اونا وئردیگی ۶ مین نفرلیک قوشونلا گیلانا داخیل اولوب یئنیدن بورادا اؤز حاکیمیّتینی برقرار ائتمیشدیر.»
دیگر خانلیقلار ایله موناسیبت‌لر
فتحعلی خان لنکران حاکیمی قارا خانلا ایتّیفاق یاراتمیش، سونرا ایسه اونو اؤزوندن آسیلی وضعیته سالمیشدی. بو سببدن ده قارا خان فتحعلی خانین یوروشلرینده، او جومله‌دن قاراباغ و گیلان خانلیقلارینا قارشی یوروشلرده ایشتیراک ائتمیشدی. لنکران خانلیغی ایله موناسیبت‌لرین کسکینلشدیگی واختلار دا اولوردو. گئنئرال پ.پوْتیوْمکین ۱۷۸۶-جی ایل اییونون ۲۵-ده قراف آ.ای.وورونسووا یازیردی کی، «حال-حاضیردا فتحعلی خان کور چاییندان جنوبدادیر، او، تالیش خانلاری‌نین قوشونلارینی دارماداغین ائتمیشدیر.»
آغاسی خانی مودافیعه ائدن قاراباغلی ابراهیم خلیل خان فتحعلی خانین بیرلشدیرمه سیاستینه قارشی چیخانلاردان ایدی. چونکی، او قوبالی فتحعلی خان کیمی داغینیق آذربایجان تورپاقلارینی اؤز اطرافیندا بیرلشدیرمگه جهد ائدیردی. قاراباغ خانلیغی ایله قوبا خانلیغی آراسیندا توققوشما اولدو. باکیلی ملیک محمد خان بو ایکی خانی باریشدیرماق مقصدی ایله شوشایا گئتدی. لاکین ابراهیم خلیل خان ملیک محمد خانلا دانیشیقلار زامانی غضبلنه‌رک اونو ۱۷۷۹-جو ایلده زیندانا سالدی و ملیک محمد خان شوشادا حبسخانادا قالدی. ۱۷۸۱-جی ایلده ملیک محمد خان نجفه زیارته گئتدی و اورادا دا وفات ائتدی. اونون اون بیر یاشلی اوغلو ۲. میرزه محمد خان تاختا چیخدی. فتحعلی خان ایسه قارداشی اوغلونون قیّومو اولدو.
آوار حاکیمی اوممه خانین یانیندا اولموش حاجی میرزه قاراگؤزووون ۱۷۸۳-جو ایلین فئورالیندا سؤیله‌دیگینه گؤره، «۲ آی بوندان اول اورمیه‌لی امامقولو خان تبریزی توتوب نجف‌قولو خانی و اونون اوغلونو حبس ائتدیرمیشدیر. بوندان سونرا امامقولو خان قوبالی فتحعلی خانا مکتوب یازاراق بیرلشیب ابراهیم خلیل خانا قارشی هوجوما کئچمگی تکلیف ائتمیش، فتحعلی خان بو تکلیفله راضیلاشمیشدیر.» موعاصیرلردن بیری یازیردی کی، «فتحعلی خان قوشونلارین بیر حیصه‌سینی شامخالین، یاخود باشقا بیر نفرین باشچیلیغی ایله گیلانا گؤندرمک، اؤزو ایسه ایمامقولو خان بیرلشیب ابراهیم خلیل خانا قارشی حرکت ائتمک ایسته‌ایر.»
۱۷۸۳.جو ایلین اوّللرینده فتحعلی خان قاراباغا بؤیوک یوروش تشکیل ائتمیشدی. قراف ووینوویچین تاپشیریغی ایله خانین یانینا ائدن ترجومه‌چی مصطفی مرتضی‌علی‌یئو فتحعلی خانی آغدامدا تاپمیشدی. شاماخیلی محمدسعید خان و قارداشی آغاسی خان، شکیلی حاجی عبدالقادر خان، موغانلی طالع حسن خان، تارکو شامخالی مرتضی‌علی، لنکرانلی قارا خان، بویناک حاکیمی بامات، قایتاق حاکیمی‌نین قارداشی اوستارخان، جانقوتای حاکیمی احمد خان، تاولین حاکیمی خازبولات علی‌بیگوو، اندری حاکیمی، فتحعلی خانین دوشرگه‌سینده ایدیلر. مرتضی‌علی‌یئو فتحعلی خانین یانینخا نه قدر قوشون اولدوغونو اؤیرنه بیلمه‌میشدی. لاکین بو قدر چوخ حاکیمین بیر یئره توپلاشماسی خئیلی قووّه جملشدیریلدیگینی گؤستریردی. دئییلنلره گؤره یالنیز موزدلولارین سایی ۱۳ مین نفره چاتیردی. بو قووّته موقاویمت گؤسترمگین ایمکانسیزلیغینی آنلایان قاراباغلی ابراهیم خلیل خان شوشایا سیغینیب ایشین سونونو گؤزله‌ایردی.
قوشونلار شوشا یاخینلیغینداکی کندلری غارت ائتدیلر. ۱۰۰ مین باشا قدر قویون، ۳۰ مین ایری‌بوینوزلو مال-قارا اله کئچیریلمیشدی. اطراف کندلرین ساکینلری کندلری ترک ائدیب شوشایا و دیگر یئرلره اوز توتموشدولار. یولدا موزدلو داغیستانلی دؤیوشچولر اونلارا باسقین ائتمیش، بیر حیصه‌سینی قیرمیشدیلار. خریستیانلارین املاکینی الیندن آلیب اؤزلرینی آزاد بوراخمیشدیلار. ۱۵۰ نفر موسلمانین هر بیری‌نین یئرینه فتحعلی خان پول مبلغی وئره‌رک اونلاری آزادلیغا بوراخماغا نایل اولموشدو.
گولوستان ملیگی آدامین گورجوستانداکی روسیه ائمیساری ی.رئینئقسه وئردیگی معلوماتا گؤره «یالنیز ابراهیم خلیل خانین موتّفیقی ۲. ایراکلی‌نین قوشونلا قوبا قوشونلارینا قارشی چیخماسیندان سونرا فتحعلی خان قاراباغی ترک ائتمیشدی.» ملیگین یازدیغینا گؤره «قوبالیلار چوخلو کندی غارت ائده‌رک ایکی مین نفر موسلمانی و یوز نفر خریستیانی اسیر گؤتورموشدولر. یالنیز خریستیانلارا اوچ میلیون مانات مبلغینده ضرر دَیدیگی ایدیعا اولونوردو.»
جنوبی آذربایجان تاثیرلرینه قارشی موقاویمت
فتحعلی خان ابراهیم خلیل خانلا موناسیبت‌لری قایدایا سالدیقدان سونرا اردبیل ایالتینه گئتمگه حاضیرلاشیردی. چونکی بو ویلایتین حاکیمی وفات ائتمیشدی. اردبیل خانی ابراهیم خلیل خانین قوهومو اولدوغوندان، قاراباغ خانی فتحعلی خانا قارشی موخالیف مؤوقئع توتوردو. فتحعلی خان داها سونرا گیلانا هوجوم ائدیب هدایت خانی دئویرمک، یئرینه ایسه باشقاسینی تاختا چیخارماق نیّتینده ایدی. فتحعلی خانین هدایت خاندان ناراضیلیغی‌نین باشلیجا سببی بیر مودّت اول آغا محمد خان قاجار گیلانا هوجوم ائدیب هدایت خانی اورادان اوزاقلاشدیردیقدان سونرا فتحعلی خانین یاردیمی ایله یئنیدن حاکیمیّتینی برپا ائتسه ده قوبا دؤیوشچولرینه راضیلاشدیردیلمیش مبلغی وئرمکدن ایمتیناع ائتمه‌سی اولموشدو. هدایت خان دؤیوشچولرین آتلارینی اللریندن آلیب اؤزلرینی بوراخمیشدی.
فتحعلی خان شیمال-غربی آذربایجان تورپاقلارینی – قاراباغ و گنجه خانلیقلارینی، قازاخ، بورچالی و شمشددیل سلطانلیقلارینی دا اؤز دؤولتینه بیرلشدیرمک ایسته‌ایردی. بونون اۆچون ده قاراباغ خانلیغینی، ائلجه ده اونون موتّفیقی ۲. ایراکلی‌نین موقاویمتینی قیرماق نیّتینده ایدی. فتحعلی خان ۲۵ مینه قدر دؤیوشچو توپلامیشدی. حاضیرلانمیش پلانا گؤره اوّلجه عئینی زاماندا هم قاراباغ، هم ده گنجه خانلیقلارینا ضربه ائندیریلمه‌لی ایدی. آنجاق قافقازداکی روس قوشونلاری‌نین کوماندانلیغی فتحعلی خاندان اؤز نیّتیندن ال چکمگی قطعی صورتده طلب ائتدی و خان مجبوریّت قارشیسیندا گئری چکیلمه‌لی اولدو.
۱۷۸۳.جو ایلین آپرئلین ۶-دا کنیاز ق.پوْتیوْمکین گئنئرال پ.پوْتیوْمکینه گؤستریش وئرمیشدی کی، «اونون کومانداسینا وئریلمیش کوْرپوُسلا دربندی ضبط ائتسین.» مایین ۱۹-دا گئنئرالا یئنی مخفی اوردئر گؤندرن کنیاز همین گؤستریشی یئنیدن تصدیقله‌دی و هم ده فتحعلی خانین اؤزونو توتماغی مصلحت گؤردو. بو مقصدله دیگر خانلارین اونا قارشی غضبیندن ایستیفاده ائتمک، اونلارا ایمکان وئرمک فتحعلی خانا ضربه ووروردو. ق.پوْتیوْمکین هله‌لیک ابراهیم خلیل خانین دئوریلمه‌سی فیکریندن چکینه‌رک اوندان فتحعلی خانا قارشی موباریزه‌ده موتّفیق اولماغی تکلیف ائتدی.
۱۷۸۳.جو ایلده قیریم روسیه‌یه ایلحاق ائدیلدی. همین ایلین یاییندا کاخئتی-کارتلی چارلیغی‌نین روسیه حیمایه‌سینه قبول ائدیلمه‌سی باره‌ده فرمان وئریلدی. ۱۷۸۳-جو ایلین نویابریندا تیفلیسسه روس قوشونلاری داخیل اولدو. مای آییندا روسلار شیمالی قافقازدان گورجوستانا گئدن یولو دوزلتمگه باشلادیلار. ۱۷۸۴-جو ایلین یازیندا بو یولون باشلانغیجیندا ولادیقافقاز رمزی آدی وئریلن قالا اینشا ائدیلدی. بو جور عکس تدبیرلر فتحعلی خانی ۲. ایراکلی‌یه قارشی چیخیش ائتمکدن چکیندیردی. فتحعلی خان پ.س.پوْتیوْمکی‌نین طلبیله آلئکساندری روس کوماندانلیغینا تسلیم ائتدی.روس حؤکومتی‌نین گیزلی نیّتلریندن خبرسیز فتحعلی خان جنوبا یوروشه جیدی حاضیرلاشیردی. اوّلجه او، اؤز دوشمنلرینی تهلوکه‌سیزلشدیرمک قرارینا گلدی. بونا گؤره ده ۱۷۸۴-جو ایلده فتحعلی خان آغاسی خانا کؤمکلیک گؤسترن قاراباغلی ابراهیم خلیل خانا قارشی یئنی یوروش ائتدی. آغدام و قاراباغین دئمک اولار کی، بوتون دوزن حیصه‌سینی اله کئچیردی. شکیلی حاجی عبدالقادر خان دا بو یوروشده ایشتیراک ائدیردی. ابراهیم خلیل خان یانیندا اولان حسین خانین اوغلو محمدحسن آغانی جارا گؤندردی. سونونجو اورادان جارلیلارین کؤمگیله یوروشدن قاییدان عبدالقادر خان حمله ائتدی و مغلوببیته اوغرادی. حاجی عبدالقادر خان آغاسی خانین یانینا الوند آدلی یئره اوز توتدو. محمدحسن خانین طلبیله آغاسی خان عبدالقادری اونا وئردی. عبدالقادر اؤز یئددی اوغلو ایله بیرلیکده قتله یئتیریلدی. اونون اؤلومو بعضی منبعلرده ۱۷۸۳-جو ایل اولاراق دا گؤستریلیر.
فتحعلی خانین نظرلری جنوبی آذربایجاندا ایلک نؤوبه‌ده موهوم حربی-استراتئژی اهمیّته مالیک اردبیل خانلیغینا یؤنلمیشدی. اردبیل شهری اؤلکه‌نین جنوبوندا بؤیوکلوگونه گؤره تبریزدن سونرا ایکینجی بؤیوک شهر ایدی. فتحعلی خان اردبیل خانلیغینی و دیگر جنوب خانلیقلارینی تابئع ائتمکله کیفایتلنمک نیّتینده دئییلدی. اونون داها اوزاق‌گؤرن پلانلاری وار ایدی. او، روسیه ایله ایتّیفاقدا شاهزاده عباس میرزه‌نی شاه تاختینا چیخارماق ایسته‌ایردی. قوبا حاکیمی هر واسیطه ایله نامیزه‌دین شاه ۲. تهماسیبین اوغلو اولدوغونو ثوبوت ائتمک ایسته‌ایردی. ایصفاهان، قزوین و نجفین عالی روحانیلری عباس میرزه‌نی تانیدیقلارینی و اونا تابئع اولاجاقلارینی تصدیق ائدن سنده ایمضا آتیب، مؤهورلرینی باسمیشدیلار.
روس حاکیمیّت دایره‌لری عباس میرزه‌نین تاخت-تاجا ایدیعاسی‌نین اساسلیلیغینا شوبهه ایله یاناشسالار دا اوزون مودّت بونو بیلدیرمیر، فتحعلی خانین پلانینا موناسیبت‌لرینی آچیقلامیردیلار. جنوبدا ایسه حادیثه‌لر سورعتله اینکیشاف ائدیردی. رقیبلرینی قاباقلاییب اونلارا اؤز قووّه‌لرینی بیرلشدیرمگه ایمکان وئرمه‌مک اۆچون فتحعلی خان روس حؤکومتی ایله دانیشیقلارین نتیجه‌لرینی گؤزله‌مه‌یه‌رک جنوبا یوروش تشکیل ائتدی. ۱۷۸۴-جو ایلین مای آییندا او، واسساللاری‌نین و موتّفیقلری‌نین قوشونلاری ایله بیرلیکده حرکت ائدیب اردبیلی، سونرا دا مئشکینی آلدی. قوشونلارین اؤن دسته‌لری جنوبا حرکتی داوام ائتدیردیلر.
فتحعلی خانین ائلچیسی‌نین پوْتیوْمکینه مکتوبو. بورادا ۲. ایراکلی‌نین آذربایجان خانلیقلاری‌نین ایشینه قاریشماماسی طلب ائدیلیر.
فتحعلی خانین جنوبا یوروشو ایرانداکی شاهلیغا ایدیعاچیلاری، ائلجه ده جنوبی قافقازین و داغیستانین بیر سیرا فئودال حاکیملرینی ناراحات ائتدی. قاراقایتاق اوسمیسی، آوار خانی و جنوبی داغیستانین بعضی حاکیملری دربند و قوبایا ضربه ائندیرمگه حاضیرلاشماغا باشلادیلار. قاراباغلی ابراهیم خلیل خان و اردبیلدن کؤچورولموش نظرعلی خان دا اؤز قوشونلارینی توپلاییب اردبیل ایستیقامتینده هوجوما کئچدیلر. خویلو احمد خان دا اونلارا یاردیم مقصدی ایله ۳ مین نفرلیک دسته گؤندرمیشدی.
۲. ایراکلی ده یوروشو آچیق دوشمن موناسیبتینی گؤستریب روس حؤکومتینی ایناندیرماغا چالیشاراق ایدیعا ائتدی کی، «فتحعلی خان آخالسیخلی سلیمان پاشا ایله علاقه دار حرکت ائدیر.» بونونلا روسیه بو یوروشو منفی موناسیبت بسله‌مگه باشلادی. فتحعلی خانین نایلیتلری ۲. یئکاتئرینانین سیاسی نیّتلرینه اویغون گلمیردی. او، جنوبی قافقاز و داغیستاندا گوجلنن فتحعلی خانین داها دا گوجلنمه‌سینی ایستمیردی. بونا گؤره ده کنیاز ق.آ. پوْتیوْمکین ۱۷۸۵-جی ایلین فئورالیندا فتحعلی خاندان جنوبی آذربایجانی ترک ائتمه‌سینی طلب ائتدی. بو حرکتلر فتحعلی خانی باشلادیغی یوروشو دایاندیریب گئری قاییتماغا مجبور ائتدی.
حادیثه لر اسناسیندا فتحعلی خان اؤز کئچمیش رقیبی قاراباغلی ابراهیم خلیل خاندان کؤمک آلدی.خانلیغا صاحیب اولماق اۆچون ابراهیم خلیل خانلا موباریزه آپاران اونون قارداشی مهرعلی بیگ فتحعلی خانین یانیندا ایدی.او، ۱۷۸۵-جی ایلده باکیدان فتحعلی خانین دوشرگه‌سینه گئدرکن آغاسی خانین اوغلو احمد بیگ طرفیندن اؤلدورولدو. فتحعلی خان اونون جنازه‌سینی بؤیوک حؤرمتله قاراباغا گؤندردی. بو حادیثه‌دن سونرا قوبا-قاراباغ خانلیقلاری‌نین عداوتی سونا یئتدی. قاراباغ خانلیغی‌نین حربی قووّه‌لری فتحعلی خانین ایختییارینا وئریلدی. اؤزونون قاراباغ طرفیندن تهلوکه‌سیزلیگینی تأمین ائدن فتحعلی خان آغاسی خانین اوزرینه یئریدی. محمدحسن خان تله‌سیک شکی‌یه چکیلدی. آغاسی خان فتحعلی خانا تسلیم اولدو و قوبایا سورگون ائدیلدی. فتحعلی خان شکی خانلیغی‌نین اراضیسینه داخیل اولدو. موقاویمتین ایمکانسیزلیغینی گؤرن محمدحسن خان باریشیق ایسته‌دی و اؤز باجی‌سی ایله فتحعلی خانی ائولندیردی. بوندان سونرا فتحعلی خان دا اؤز نؤوبه‌سینده باجی‌سی پِیکر خانیمی محمدحسن خانا اره وئردی. عئینی زاماندا محمدحسن خان کئچمیش شاماخی خانلاری‌نین عاییله عوضولرینی فتحعلی خانا وئرمگه مجبور اولدو.
عئینی زاماندا محمدحسن خان کئچمیش شاماخی خانلاری‌نین عاییله عوضولرینی فتحعلی خانا وئرمگه مجبور اولدو.
بو حادیثه‌دن بیر مودّت سونرا گنجه‌لی جاواد خان دا فتحعلی خاندان آسیلیلیغی قبول ائتدی. اوغورلاردان روحلانان فتحعلی خان یئنیدن جنوبی آذربایجانا اؤز تاثیرینی یایماق فیکرینه دوشدو. کنیاز ق. پوْتیوْمکین ۱۰/۲۱ دئکابر ۱۷۸۶-جی ایل تاریخینده کرئمئنچوقدان ۲. یئکاتئرینایا یازیردی کی، «گئنئرال پ.س.پوْتیوْمکین منه یازیر کی، آذربایجان خانلاری و خوصوصن داغیستان حاکیملری فتحعلی جانین ال‌آلتیسی اولان عباس میرزه‌نین شاه سئچیلمه‌سینه مانع اولاجاقلار.» بو دؤورده عباس میرزه باکیدا فتحعلی خانین نظارتی آلتیندا ایدی.
گئنئرال پ.س. پوْتیوْمکین کنیاز ق.آ.پوْتیوْمکینه ۶ دئکابر (۲۵ نویابر یوُلی تقویمی) ۱۷۸۶-جی ایل تاریخلی راپورتوندا یازیردی کی، «آلینان خبرلره گؤره فتحعلی خانلا آوار خانی آراسیندا موحاریبه باشلاییر. بو خبردر آیدین اولور کی، قاراباغلی ابراهیم خلیل خان دا قوهومو آوار خانی‌نین طرفیندن چیخیش ائده‌جکدیر.» فتحعلی خانین اله کئچیردیگی مکتوبدان معلوم اولور کی، «ابراهیم خلیل خان آوار خانینا کؤمک ائده‌جگینی وعد ائتمیشدیر.» فتحعلی خان آذربایجانی بیرلشدیرمک سیاستینده روسیه‌نین دستگینی قازانماق، یاخود اونو بی‌طرفلشدیرمک ایسته‌ایردی.
سرکرلر خاندانی، شکی خانلیغی و کارتلی-کاخئتییا ایله موباریزه‌لر
محمدسعید خان اونون دا آغاسی خان کیمی سورگون اولونا بیله‌جگیندن چکینیب خلوتی سورعتده فتحعلی خانا قارشی موباریزه‌یه حاضیرلاشماغا باشلادی. بوندان خبر توتان فتحعلی خان آغاسی خان قوبادان قوناق‌کنده کؤچوروب ائله تصوّور یاراداراق ایدیعا ائتدی کی، اونو شاماخی خانلیغی‌نین تاختینا اوتورتماق فیکرینده‌دیر. فتحعلی خانا قارشی آچیق چیخیش ائتمکده اوردوسونو تاماملامایان محمدسعید خان کاساینه، اورادان شکی خانلیغینا – قبله‌یه قاچدی. محمدسعید خانین اوغلو محمدرضا بیگ ایسه فتحعلی خانین یانینا گله‌رک ایطاعتینی بیلدیرزی. فتحعلی خان اونو نومینال شاماخی خانی تعیین ائتدی. بو حادیثه‌دن بیر مودّت اوّل فتحعلی خان آغاسی خانی احمد و محمد آدلی ایکی اوغلو ایله بیرلیکده باکی‌یا گؤندرمیشدی.
فتحعلی خان شکیلی محمدحسن خاندان محمدسعید خانی و اوغلانلارینی وئرمگی طلب ائتدی. وضعیتی‌نین چیخیلماز اولدوغونو گؤرن محمدسعید خان اؤزو فتحعلی خانین یانینا گلدی. فتحعلی خان اونو و اوغلانلاری محمود و ایسگندر بیگلری سالیانا گؤندردی. محمدسعید خانین دیگر ایکی اوغلو عسگر و قاسیم بیگلر، هابئله آغاسی خانین اوغلو وضعیتی بئله گؤروب قاراباغا اوز توتدولار. لاکین ارش سلطانی شهاب‌الدین شکیلی محمدحسن خانین گؤستریشی ایله اونلاری ارشه چاغیریب حبس ائتدی. محمدحسن خان اونلاری زنجیرله‌ایب فتحعلی خانین یانینا گؤندردی. گؤی‌چایین ساحیلینده سرکرلر عاییله‌سی طرفدارلاریندان بیری ایدیعا ائدیردی کی، فتحعلی خان شکی تاجیرلری‌نین غارت و حبس ائتمیش، قوشونلا شکی‌نین اوزرینه گئدیر. دوستاقلاری موشاییعت ائدن حاجی سید بیگ بو ایدیعایا اینانیب فتحعلی خانین نوماینده‌سی محمدکریم بیگی زنجیرله‌ایب اؤزو شکی‌یه قاییتدی. سرکرلر عاییله‌سی‌نین آزادلیغا چیخمیش عوضولری جارا، اورادان دا آواریستانا گئدیب نوُتسال خانین قارداشی اوغلو اوممه خانی شیروانا گتیردیلر. اوممه خان آغسودا اولان فتحعلی خانا هوجوم ائتدی و ۹ آی اونو موحاصیره‌ده. فتحعلی خان اونونلا دانیشیقلارا گیرمه‌لی اولدو و نوُتسال خانین اؤز قیزی پریجاهان خانیمی اوممه‌یه وئرمگه راضی اولدو. بونونلا سالیان دا وئریله‌جکدی. اوممه خان آواریستانا قاییتدی. عسگر، قاسم و مصطفی ایسه قاراباغدان آخالکالاکا کئچدیلر، اورادان دا تورکیه‌یه گئتدیلر.
فتحعلی خانین سرکرلر عاییله‌سی‌نین عوضولرینی یوخ ائتمه‌سی شاماخیدا بؤیوک غضب دوغوردو. بوندان ایستیفاده ائدن محمدحسن خان او واختلاردا آغسودا اولان فتحعلی خانا هوجوم ائتدی. اوّلجه اوستونلوک شکیلیلرین طرفینده ایدی و اونلار شهری اله کئچیریردیلر. لاکین فتحعلی خان قوبالیلار و دربندلیلرله بیرلیکده اونلارین اوزرینه آتیلدی. آردینجا داغیستانلیلار محمد شامخالین اوغلو مهدی بیگین باشچیلیغی ایله شکیلیلرین قارشیسینی آلدیلار.
شامخال محمدین اوغلو مهدی بیگی اؤز کؤمگینه چاغیرمیش فتحعلی خان دوشمنی سرحدده قارشیلاماغا فورصت تاپماییب، اونونلا کؤهنه شاماخی‌نین یاخینلیغیندا اوز-اوزه گلدی. اوزون سورن شیدّتلی موحاریبه باشلاندی. بو موحاریبه ده شکی قوشونو هر یئرده اوستون گلیردی. غلبه محمدحسن خانین طرفینده ایدی. اونون قوشونون بیر حیصه‌سی شاماخی‌یا داخیل اولموشدو. قوبا پیاداسی دوشمنین هوجومو تضییقی قارشیسیندا دئمک اولار کی، تک قالمیشدی و او دا اوزون مودّت دؤزه بیلمه‌دی.
فتحعلی خانین موتّفیقی مهدی بیگ شکی خانی ایله گیزلیجه دانیشیقلار آپارمیش و بونا گؤره ده دؤیوشده ایشتیراک ائتمیشدی. بونو گؤرن قوبا قوشون باشچیلاریندان بیری گئری چکیلمکده اولان اؤز پیاداسینی داغیستانلیلارین مؤحکملندیریلمیش سنگرلرینه طرف چکمیش و بونونلا دا شکیلیلرین بو سنگرلره یاخینلاشماسینا نایل اولموشدو. بو واختا قدر موحاریبه‌نین ایشتیراکچیسی اولان شامخال قوشونو، قوبالیلاری تعقیب ائدن دوشمنین اونلارین سنگرلرینه یاخینلاشدیغینی گؤردوکده، یاخین مسافه‌دن هوجوما کئچمه‌لی اولدو. دوشمن چوخلو تلفات وئره‌رک، قاچماغا باشلادی. قوبا خانی فورصتدن ایستیفاده ائدیب دؤیوشون گئدیشینی اؤز خئیرینه دَییشدی. مغلوب اولموش محمدحسن خانین عسگرلری‌نین خئیلی حیصه‌سی اؤلدورولموش، یارالانمیش و اسیر دوشموشدو. خانین اؤزو ایسه، قاچاراق اؤزونو قورتارمیش و یالنیز ایکی قولو ایله مولکونه گئری دؤنه بیلمیشدی. دوشمنی تعقیب ائدن فتحعلی خان شکی خانلیغی‌نین اراضیسینه داخیل اولدو. لاکین اؤز با جی‌سی – محمدحسن خانین حیات یولداشی‌نین مصلحتی ایله شکی خانی ایله باریشدی.
روسیه‌نین موقاویمتی اوزوندن ۲. ایراکلی‌یه قارشی یوروشه باشلایا بیلمه‌ین فتحعلی خان مانئور ائتدی. فتحعلی خان گورجو چارینی گؤروشه دعوت ائتدی و اونا جنوبی آذربایجانا و ایرانا بیرگه یوروش ائتمگی تکلیف ائتدی. او، ۲. ایراکلی ایله شمکیر چایی‌نین سول ساحیلینده گؤروشدو. گؤروشده چارین ضبط ائتدیگی کئچمیش شمشددیل سلطانلیغی اراضیسی‌نین گنجه خانینا قایتاریلماسی باره‌ده راضیلیق الده ائدیلدی. طرفلر قرارا آلدیلار کی، «گورجوستان چاری جنوبی قافقازدا آساییشی قوروسون (یعنی بو رئگیون اونون نظارتینه وئریلیر)، فتحعلی خان ایسه گلن ایل جنوبی آذربایجانا حرکت ائتسین.»
ایراکلی ایله گؤروش زامانی فتحعلی خان قفیل خسته‌لندی. شاماخی‌یا قاییدان زامان خسته‌لیگی شیدّتلندی. خان تله‌سیک باکی‌یا با جی سی خدیجه بیکه‌نین یانینا گلدی. فتحعلی خانین ۲. ایراکلی طرفیندن زهرلندیگینی ده گومان ائدیلیر. او، بورادا ۱۷۸۹-جو ایلین مارتین ۲۲-ده وفات ائتدی. باکیدا بی بی هئیبت مسجیدی‌نین حَیَطینده دفن اولونموشدور. ۲۰. عصرین ۳۰-جو ایللرینده بو مسجید پارتلادیلدیغی اۆچون فتحعلی خانین باش داشی اورادان چیخاریلیب آذربایجان مئا تاریخ موزه‌سینه وئریلمیشدیر و حال-حاضیردا اورادا ساخلانیلماقدادیر.
ای.حاجینسکی یازیر کی، «فتحعلی خان چوخدان بری ایجراسینا چالیشدیغی پلانلاری خیالیندا قوروب-حاضیرلادیغی بیر زاماندا طالع ایشی دَییشدی. او، بو گؤروشده خسته‌لندی. شاماخی‌یا قاییدان زامان خسته‌لیگی تدریجاً شیدّتلندی. بو شهرده نه قدر داوا-درمان ائتدیلرسه هئچ بیر فایدا وئرمه‌دی. خسته‌لیگی‌نین گونو-گوندن آرتدیغینی گؤرن و اجلی‌نین چاتدیغینی حیس ائدن فتحعلی خان تله‌سیک باکی‌یا، صادیق دوستو – با جی سی‌نین [خدیجه بیکه] یانینا گئتدی. او، بورادا ۱۷۸۹-جو ایلده حیاتینی باشا چاتیردی.»
تاختا چیخیشی و خان تعیین ائدیلمه‌سی
۱۷۸۹.جو ایلده قوبا خانی فتحعلی خانین وفاتیندان سونرا بؤیوک اوغلو احمد خانلیق تاختینا اَیلشدی. فتحعلی خانین حاکیمیّتی‌نین سون ایللرینده قوبا خانلیغی ایله موناسیبتی یاخشیلاشمیش شکی خانلیغی ایله ایختیلاف یئنیدن گوجلندی و محمدحسن خان احمد خانا قارشی چیخدی. احمد خانا قارشی تک‌باشینا موباریزه آپارماغین چتینلیگینی آنلایان شکی خانی بو ایشده شاماخیلیلاردان ایستیفاده ائتمگی قرارا آلدی.
کئچمیش شاماخی خانی محمدسعیدین اوغلانلاری عسگر بیگ و قاسیم بیگ، آغاسی خانین اوغلو مصطفی بیگ فتحعلی خانین اؤلومونو ائشیده‌رک گئری قاییتدیلار، اوّلجه قاراباغا، سونرا ایسه شاماخی‌یا گلدیلر. شکیلی محمدحسن خان اونلاری سیلاحلاندیردی، یئنی شاماخی‌نین حاکیمی اولموش حاجی محمد علی خانین اوغلو مناف بیگی ده اؤز دسته‌سینه قوشوب، شاماخی‌یا هوجوم ائتدی. احمد خان اونلارین قارشیسینی آلماق ایقتیداریندا اولمادیغینی گؤروب قوبایا چکیلدی. محمدحسن خان شاماخیدا سرکرلرین حاکیمیّتینی برپا ائتدی. آغسونون ایداره‌سی ایسه مناف بیگه وئریلدی. بیر مودّت سونرا، سرکرلر آغسونو آلدیلار و مناف بیگ اؤلدورولدو. محمدسعید خانین اوغلو عسگر شاماخی خانی ائلان اولوندو. آغاسی خانین اوغلو مصطفی بیگ ایسه الوندده کوتئو آدلی یئرده مؤحکملندی.
۱۷۹۱.جی ایلده احمد خانلا باکیلی ایکی میرزه محمد خان آراسیندا ناراضیلیق یاراندی. احمد خانا باج وئرمگی وعد ائدن محمدقولو آغانین تحریکی ایله احمد خان سالیانا گؤندرمک آدی ایله باکی‌یا بیر قدر قوشون یوللادی. محمدقولو آغا باکی‌یا گلدی و قیسا ووروشمادان سونرا حاکیمیّتی اله آلدی. دئوریلمیش ۲. میرزه محمد خان قوبایا گؤندریلدی. لاکین باکیدا حاکیمیّتی اله آلان محمدقولو خان احمد خانا خراج وئرمکدن ایمتیناع ائتدی. احمد خان پئشمان اولوب یئنیدن ۲. میرزه محمد خانی حاکیمیّته گتیرمک ایسته‌سه ده، بونا نایل اولا بیلمه‌دی. مناف خانین قتلینه گؤره سرکرلره غضبلنن شکیلی محمدحسن خان احمد خانلا صولح باغلادی و شاماخینی گئری قایتارماقدا اونا کؤمک ائده‌جگینی وعد ائیدی. احمد خان و محمدحسن خان آغسویا یاخینلاشیب شهری موحاصیره‌یه آلدیلار، عسگر خان محمدحسن خانین قوشونوندا اولان موزدلو داغیستانلی دؤیوشچولره ۵۰۰۰ تومن گؤندریب اونلارین شهر اطرافیندان گئتمه‌لرینه نایل اولدو. مووفّقیّت قازانماغا اینامی قالمایان احمد خان و محمدحسن خان آغسو اطرافینی ترک ائتدیلر.
بو حادیثه لردن بیر مودّت سونرا احمد خان قوبادا وفات ائتدی. اونون سالیان نایبی اولان ۱۳ یاشلی قارداشی شیخ علی قوبایا گلیب خان تاختینا یییه‌لندی و اؤز یئرینه یئددی یاشلی قارداشی حسن آغانی تعیین ائتدی.
چار روسیه‌سی و قاجار ایرانی ایله موناسیبت‌لر
۱۷۹۱.جی ایله کیمی آغا محمد خان آذربایجانین جنوب خانلیقلارینی دا اؤزوندن آسیلی حالا سالا بیلدی. بوندان سونرا ایسه جنوبی قافقازدا مؤحکمکنمک قرارینا گلدی. لاکین بو ایشده او، روسیه‌نین جیدی موقاویمتینه راست گلدی. عثمانلی دؤولتی ایله نؤوبتی موشاویره‌نی مووفّقیّتله بیتیردیکدن سونرا، ۱۷۹۲-جی ایلدن روسیه آذربایجان خانلیقلارینی اؤزونه تابئع ائتمک خطینی قطعیتله حیاتا کئچیرمگه باشلاییر. ۲. یئکاتئرینا ۱۷۹۳-جو ایلین آپرئلینده قافقاز خطی‌نین کوماندانی گئنئرال قوُدوْویچ‌ه گؤندردیگی سرانجامدا خزریانی بؤلگه‌لری روسیه‌نین حاکیمیّتی آلتینا آلماغی، بونا مانع اولماق ایسته‌ین خانلاری ایسه حربی قووّه ایله محو ائتمگی امر ائدیردی.
بئله‌لیکله، شیمالدان و جنوبدان ایکی بؤیوک دؤولت – روسیه و قاجار دؤولتی خانلارین موستقیل‌لیگینی اللریندن آلماق ایسته‌ایردی. روسیه ایله موحاریبه‌ده بؤیوک ایتکیلره معروض قالان عثمانلی دؤولتی خانلیقلارین ایشلرینه فعّال قاریشا بیلمیردی و یالنیز بعضی خانلارا، ایلک نؤوبه‌ده قاراباغلی ابراهیم خلیل خانلا علاقه ساخلایاراق، اونون آغا محمد خان قاجارا قارشی نیّتینی مودافیعه ائدیردی. بئله بیر شراییطده آرتیق ۱۷۹۳-جو ایلده شیخ علی خان، اؤز سفیری میرزه حسنی قافقاز خطینده‌کی روس قوشونلاری‌نین کوماندانی گئنئرال قوُدوْویچ‌ین یانینا گؤندردیگی و ائلچی اؤخ خانی آدیندان روسیه‌یه صداقت آندی ایچدی. بو باره‌ده قوُدوْویچ‌ین راپورتو ۱۷۹۳-جو ایل آوقوستون ۱۱-ده اوخودو.
لاکین قوُدوْویچ‌ دربنده بیر ظابیط گؤندریب شیخ علی خانین اؤزونون تبعه‌لیک شرطلرینی ایمضالاماسینی خواهیش ائتدیکده، خان بوندان ایمتیناع ائتدی. او، یالنیز آغا محمد خان قاجارین سرکرده‌سی سلیمان خانین قوشونلا یاخینلاشماسیندان چکینیب روسیه ایمپراتورلوغونون حیمایه‌سینی ایسته‌دیگینی بیلدیرمیش، سونرا ایسه تهلوکه یاتدیغیندان فیکریندن داشینمیشدی. قاجارین آذربایجان خانلیقلارینا هوجومو عرفه‌سینده آذربایجاندا چوخ مورکّب سیاسی وضعیت مؤوجود ایدی.
تورکیه ایله ۱۷۸۷-۱۷۹۲-جی ایللر موحاریبه سی باشا چاتدیقدان سونرا روسیه داها چوخ آذربایجانا نظر سالدی. قافقازداکی سیاسی خط کونکرئتلشدیریلدی. قافقازداکی روس قوشونلاری‌نین باش کوماندانی قوُدوْویچ‌ین آدینا وئریلن ایمپئراتریچه‌نین ۱۷۹۲-جی ایل ۸ مای تاریخلی بویوروسوندا روسیه‌یه خئییرخاهلیقلا یاناشان بوتون خانلارین اونون عالی حاکیمیّتینه قبول اولوناجاقلاری باره‌ده اونلارین راحات اولوناجاقلاری گؤستریشی وئریلیردی. ۱۷۹۳-جو ایل آپرئل بویوروسوندا ایسه آچیق-آشکار بیلدیردی کی، «خزر دنیزینده‌کی روس ائسکادراسینا دوشمنلرله دوشمنجه‌سینه رفتار ائتمک ایجازه‌سی وئریلیر.»
باکی حاکیمی محمدقولو خان وفات ائتدیکدن سونرا قوبالی شیخ علی خان مقامدان ایستیفاده ائدیب اؤز آدامی میرزه محمدی باکی تاختینا چیخارمیشدی. لاکین باکی ساکینلری بوندان ناراضی قالمیش و میرزه محمدی تاختدان سالاراق حسینقولو خانی تاختا چیخارمیشدیلار. همین آندان اعتیباراً باکیلی حسینقولو خانلا شیخ علی خان آراسیندا عداوت گئدیردی. شیخ علی خان باکی خانلیغی‌نین اونون تابئعچیلیگینده اولماسینی طلب ائدیردی. ۲. یئکاتئرینا وضعیتی گؤروب ۱۷۹۱-جی ایلده قافقاز خطینده‌کی روس قوشونلاری‌نین کوماندانی گئنئرال قوُدوْویچ‌ه قوبا و باکی حاکیملریندن باکی خانلیغینا صاحیب اولماق حوقوقونا دایر دلیللرینی اؤیرنمگی امر ائتمیشدی کی، قرار قبول اولونسون، یاخود ایکی طرف باریشدیریلسین.
آغا محمد خان قاجارین نیّتیندن خبردار اولان روس سارایی شیمالی آذربایجانا حربی موداخیله یولو اۆچون چالیشیردی. قوُدوْویچ‌ ۱۷۹۵-جی ایلین مای آیینداکی معلوماتیندا سارایا بیلدیردی کی، «آغا محمد خان بیر طرفدن ایروان شهرینه حمله ائتمگه حاضیرلاشیر، دیگر طرفدن کئچمیشلرده شاهلارین تاج‌قویما مراسیمی کئچیردیکلری کور چایی بویوندا یئرلشن موغانا تله‌سیر. بورادان او، شاماخی، شکی، شوشا و تالیش حاکیملرینی اؤزونه تابئع ائتمک اۆچون یوروش ائده‌جک، سونرا ایسه قاراباغدان گورجوستانا قوشون چکه‌جکدیر.»
گئنئرال قوُدوْویچ‌ین معلوماتینی نظردن کئچیرن دؤولت شوراسی اونا آشاغیداکیلاری تاپشیردی:
بو مقصده نایل اولماق اۆچون ایلک نؤوبه‌ده هئچ اولماسا گوجلو تالیش خانی‌نین ابدی اولاراق علاحضرت ایمپئراتریچه‌نین تبعه‌لیگینه کئچمک آرزوسونا عمل ائتمه‌لی.
روس حؤکومتی قاجار سارایینا عونوانلانمیش بیاناتیندا بیلدیریلیردی کی، «خزر دنیزی بویوندا یئرلشن ویلایتلر، همچین گورجوستان اونون حیمایه‌سی آلتیندادیر و آدلاری چکیلن یئرلره تجاووز روسیه‌یه قارشی یؤنلنمیش حرکت کیمی قیمتلندیره‌جکدیر.» پ.ق.بوُتکوْو بو مسله ایله باغلی یازیر کی، «روسیه سارایی آغا محمد خانا ایشاره وئرمک ایسته‌ایردی کی، اگر او، شاه کیمی تانینماسینی ایسته‌ایرسه، بیرینجیسی، خزر دنیزی ساحیلینده یئرلشن و روس تاجی‌نین حاکیمیّتینده اولان حاکیملره – کارتلی چارینا، شامخالا، اوسمیی، دربند، باکی، تالیش، همچین شوشا و دیگر یئرلرین خانلارینا قارشی دوشمنچیلیک حرکتلریندن ال چکمه‌دیلر.»
۱۷۹۵.جی ایلین دئکابریندا گئنئرال ساوئلیئوین کومانداسی آلتیندا ۳ مین پیادا باتالیونو، بیر کازاک ائسکادرونو، ۲۵۰ کازاک، ۵۰۰ کالمیک، ۶ صحرا توپوندان عیبارت حربی قووّه قیزلاردان دربند ایستیقامگیده یولا دوشدو. یالنیز بوندان سونرا ۲. یئکاتئرینا گئنئرال ای.قوُدوْویچ‌ه ۱۷۹۶-جی ایلین یازیندا باشلاناجاق یوروشه حاضیرلاشماق باره‌ده بویروسو گلدی. آنجاق یوروشه کوماندان ای.قوُدوْویچ‌ یوخ، ۲. یئکاتئرینانین مشهور آداملاریندان بیری اولان پلاتون زوُبوْوون یاخین قوهومو ۲۴ یاشلی گئنئرال-پوروچیک و.آ.زوُبوْو تعیین اولوندو. ایوان قوُدوْویچ‌ ایسه قافقاز خطینده قالیب یوروشه گئدن قوشونلاری ارزاق و حربی سورساتلا تأمین ائتمه‌لی ایدی. یوروشده ایشتیراک ائتمه‌لی اولان روس قوشونلاری قیزلار اطرافیندا توپلانمالی ایدی. گئنئرال پوروچیک و.آ.زوُبوْوون باشچیلیق ائتدیگی اوردو ۳۰ مین نفر عسگر و ۱۰۰-ه قدر توپا مالیک اولمالی ایدی. قوشونون بیر حیصه‌سی اوردوسونون اساس قووّه‌لری آذربایجانا ۱۷۹۶-جی ایلین یاییندا و پاییزیندا گلدی.
آغا محمد خانین داغیدیجی یوروشلریندن سونرا بیر چوخ آذربایجان خانلاری اؤز حاکیمیّتلرینی قورویوب ساخلاماق نامینه موعین درجه‌ده روسیه ایله یاخینلاشماغا باشلامیشدیلار. روس حاکیمیّت اورقانلاری خانلارین موناسیبتینده‌کی بو دَییشیکلیکلرین سببی ایله یوروشو آسانلاشدیرماق قرارینا گلدیلر. ۱۷۹۵-جی ایلین اوکتیابریندا گئنئرال قوُدوْویچ‌ شیخ علی خانا مکتوب گؤندره‌رک روسیه حیمایه‌سینی خواهیش ائتمیش، داغیستان حاکیملری ایله علاقه‌یه گیرمه‌سینی بیلدیرمیشدیلر. آنجاق شیخ علی خان روس قوشونلاری‌نین یاردیمیندان ایمتیناع ائتمیش، بونونلا بئله آغا محمد خانا قارشی موباریزه‌یه حاضیرلاشماق اۆچون چوخلو سایدا مبلغ ایسته‌میشدی.
آذربایجان حاکیملری، او جومله‌دن شیخ علی خان آغا محمد خانا قارشی روسیه یاردیمیندان ایستیفاده ائتمگه ماراق گؤسترسه‌لر ده، روسیه‌دن آسیلیلیغا دوشمک ایسته‌میردیلر. ۱۷۹۶-جی ایلین فئورالیندا گئنئرال ساوئلیئو روس حربی دسته‌لری ایله بیرلیکده اوسمی‌نین مولکلرینه داخیل اولدوغو زامان شیخ علی‌خان تله‌سیک قوبادان دربنده گلدی و داغیستان حاکیملری ایله بیرلیکده قاجار تهلوکه‌سینه قارشی بیرگه حاضیرلاق تدبیرلرینی موذاکیره ائتمک اۆچون گلن روس مایورو آخوئردووو قبول ائتمکدن ایمتیناع ائده‌رک، اونو بیر مودّت حبسده ساخلایاراق آزادلیغا بوراخدی. شیخ علی خانا دوشمنچیلیک موناسیبتی بسله‌ین باکیلی حسینقولو خان اونون طرفینه کئچدی و دربندین مودافیعه‌سی اۆچون توپچولارلا بیرلیکده ۲ توپ گؤندردی. شیخ علی خانین بو جور رفتاری ساوئلیئوین غضبینه سبب اولدو. ۲۷ مارت ۱۷۹۶-جی ایل تاریخلی راپورتوندا گئنئرال یازیردی کی، «یوروشله باغلی حاضیرلیق قورتاران کیمی شیخ علی خانی جزالاندیرماق اۆچون دربنده گئده‌جک.»
گئنئرال-مایور ساوئلیئو دربنده یاخینلاشاراق بیر نفری شیخ علی خانین یانینا گؤندریب آغا محمد خانا قارشی مودافیعه ایتّیفاقی باغلاماق اۆچون صلاحیتلی نوماینده‌سی‌نین گؤندریلمه‌سینی طلب ائتدی. شیخ علی خان بو طلبی یئرینه یئتیرمکدن ایمتیناع ائده‌رک بیلدیردی کی، «روس قوشونلاری‌نین قوبا خانلیغینا بوراخیلماسی حاقّیندا ایمپئراتریچه‌نین فرمانینا گؤرمورم. دوغرودور، اوّللر روسلاردان آغا محمد خانا قارشی قوشون توپلاماق اۆچون مبلغ گؤندریلمه‌سینی خواهیش ائتمیشم. لاکین بونو ایران حؤکومتی‌نین قودرتینی بیلمه‌دیگیمدن ائتمیشم. ایندی من بو جور کیچیک بیر روس حربی دسته‌سی‌نین دربنده بوراخماق ایسته‌میرم، چونکی نینکی ایرانلیلارین منیم مولکومو تالان ائده‌جکلریندن، ائلجه ده روس دسته‌سی‌نین ضرر چکه‌جگیندن ائحتیاط ائدیرم. بؤیوک روس حربی دسته‌سی گلرسه چوخلو قان تؤکولر. روس عسگرلری‌نین شهره بوراخماق دینی عقیده‌مه اویغون گلمیر، چونکو ایسلام غئیری دیندن اولانین موسلمانین ائوینده گئجه‌له‌مه‌سینه یول وئرمیر. موسلمان قادینلاری کافیرلرله گؤروشمه‌مه‌لیدیرلر.»